Voëlklip-tragedie: Lyk in water gevind | Netwerk24
Deur Marita Herselman en Hanti Otto 26 Oktober 2019 15:28
Die lyk van 'n vrou is Saterdagmiddag in die water naby Heroldsbaai se strand gevind.
Kapt. Malcolm Pojie, polisiewoordvoerder, sê die lyk is omstreeks 14:00 in die water naby Heroldsbaai gevind en uitgehaal. Dit is aan die regsmediese deskundige eenheid oorhandig. Hy wou nie bevestig of dit wel Heidi Scheepers is nie, en het gesê die liggaam moet nog formeel uitgeken word.
Die polisie het vroeër Saterdag op land en see na Scheepers en haar dogter, Cuzette (6), gesoek nadat die lyk van haar tweejarige seun, Hugo, in die see gevind is.
Scheepers en haar kinders is sedert Dinsdag laatmiddag vermis nadat hulle die laaste keer op die strand by Heroldsbaai gesien is en met 'n Volkswagen Caravelle daar weg is.
Hugo se lyk is Donderdag in sy karstoeltjie in die see by Voëlklip in die Heroldsbaai-omgewing gekry. Dit het gedryf naby die Caravelle se wrak wat Woensdag op die rotse gevind is. Die wrak was met laagwater sigbaar, het Netwerk24 vroeër berig.
Pojie sê die polisie se duikeenheid is op die see en land ontplooi.
"Duikers soek nog voort en is ontplooi teen die kus van Wildernis af. Hulle doen patrollies met 'n boot tot in Mosselbaai, met die fokus natuurlik by Voëlklip, waar die wrak gevind is," sê Pojie.
Hy sê die Caravelle is onherkenbaar verwoes, met hoofsaaklik die onderstel wat oorgebly het.
"Leidrade sal opgevolg word. Ons sal die oorblyfsels van die voertuig vir nuwe leidrade ondersoek."
Intussen het 'n foto van die wrak aan die lig gekom.
Scheepers se man, Etienne, is die eienaar van die Heroldsbaai Kafee.
Die wrak van die Volkswagen Caravelle waarin Heidi Scheepers (35) en haar twee kinders, Cuzette (6) en Hugo (2), gery het. Die wrak is Woensdag op die rotse by Voëlklip naby Heroldsbaai in die Suid-Kaap gevind. Hugo se lyk, nog in sy karstoeltjie, is Donderdag in die see naby die wrak gevind. Foto: Verskaf